kardosdrur/scandi-wiki huggingface dataset:
Ledelse

Ledelse er et begreb, der betegner den administrative, styrende del af en leders arbejde. Lederen kaldes en chef og har normalt det største ansvar i en virksomhed. Der skelnes nogle gange mellem chefgruppe og ledergruppe, hvor chefgruppen består af mellemledere/afdelingsledere, mens ledergruppen udgøres af direktionen. Ofte vil den også omfatte en souschef, som er stedfortræder eller den næstkommanderende efter chefen/områdelederen.

Ordet ledelse bliver også tit brugt om de personer der udfører ovenstående.

I britisk/amerikansk ledelsesteori skelnes mellem management (som er det engelske ord for ledelse) og leadership (førerskab). Kort fortalt er management at gøre tingene rigtigt, mens leadership er at gøre de rigtige ting.

Manager 
En manager er en person der tager sig af den forretningsmæssige og/eller karrieremæssige side af en kunstner eller idrætsudøver/sportsholds virksomhed. En manager tager sig af administrative opgaver, kontrakter, marketing, salg, netværk, med mere, så den person manageren har ansvar for kan fokusere på sit eget erhverv. Manageren kan også fungere som træner og sparringspartner, foruden at være talentspejder.

Etymologi 
Ordet kommer fra engelsk, hvor manager betyder bestyrer eller administrator, og bruges oftest om en chef, især i forretningslivet (business manager, executive manager osv). På dansk bruges der andre betegnelser fra latin, dansk, fransk og andre sprog om de forskellige erhvervsposter og bestyrelser.

Sport 
En manager i sport vil være rangeret over cheftrænerens rolle, men under sportsdirektøren, men disse vil ofte arbejde tæt sammen. Det kan også være en rolle hvor cheftræner og sportsdirektør er slået sammen. Manageren vil blandt andet stå for transfer af spillere, men også stå for den overordnede taktik.

Musik 
En manager i musik tager sig af det administrative for kunstneren, herunder booking af aftaler, koncerter, medieoptrædner med videre - og har dermed det overordnede ansvar for kunstnerens karriere forløbet som den skal.

Litteratur på dansk 

 Gergen, Kenneth og Lone Hersted (2014): “Relationel ledelse - Dialogisk baseret samarbejde”. Forlaget Mindspace. 
 Larsen, Øjvind. (2009). “Demokratisk ledelse”. Slagmark - Tidsskrift for idéhistorie, (56), 57–68.
 Stegeager, Nikolaj og Søren Willert og Thorkil Molly-Søholm (red)(2020): “Systemisk ledelse”. Samfundslitteratur

 
Samfund
Amatørporno

Amatørporno betegner pornografi, der er lavet uden indtjening for øje. Jf. den normale definition af ordet amatør.

En afart af amatørporno er Pro-Am, hvor professionelle porno-producenter fremstiller porno med medvirken af debutanter eller professionelle pornoskuespillere, men hvor optagelserne eller klipningen bærer et vist "amatør-præg".

Et eksempel herpå er Ed Powers og hans "Dirty Debutantes"-serie.

Sexologi

pt:Pornô real
Turning Torso

Turning Torso er en 190,4 meter høj skyskraber i Malmø, Sverige. Turning Torso er designet af Santiago Calatrava og blev opført 2001 – 2005. Turning Torso var fra sin indvielse Nordens højeste bygning og Europas næsthøjeste beboelsesejendom efter Triumfpaladset i Moskva. I september 2022 overtog Karlatornet i Göteborg med sine 245 meter rangen som Nordens højeste skyskraber. Bygningen kan i klart vejr ses fra den danske side af Øresund.

Tårnet har 54 etager og en højde på 190 meter. Designet er baseret på en skulptur af Calatrava med navnet Twisting Torso:

Tårnets design er delt i ni kuber med hver fem etager. Den øverste kube er roteret 90 grader med uret i forhold til stueetagen. Hver etage består af en rektangulær sektion, der omkranser en central kerne, samt en trekantet sektion, som delvis er understøttet af et eksternt stålskelet. De nederste to kuber indeholder kontorarealer, mens de øverste seks kuber har plads til 147 lejligheder.

Et væsentligt formål med byggeriet af Turning Torso har været at genetablere en markant skyline i Malmø efter fjernelsen i 2002 af den meget høje skibskran Kockumskranen, der var placeret mindre end en kilometer fra Turning Torso, men symboliserer også det nye og mere internationale Malmø, som er opstået som følge af bygningen af Øresundsbroen til København.

Turning Torso vandt i 2005 MIPIM-prisen i Cannes for bedste internationale beboelsesejendom.

Eksterne henvisninger 

 Turning Torso hjemmeside
 Udstilling om højhuse i Dansk Arkitektur Center

Noter 

Bygninger, konstruktioner og anlæg i Malmø
Skyskrabere
Beboelsesbygninger
Faktor (matematik)

En faktor er i matematikken et af de tal, der indgår i en multiplikation. 

Eksempelvis er 52 og 7 faktorer i regnestykket 52 x 7 = 364 

Heltal, der kun er delelige med 1 og sig selv, kaldes primtal og kan altså ikke være resultat af en multiplikation, hvis man fraregner 1 som mulig faktor. 

Alle andre heltal (bortset fra 0) kan opløses (faktoriseres) i et antal primfaktorer, hvorved forstås en serie primtal, der multipliceret med hinanden giver tallet. De enkelte primtal, der indgår i produktet, kan eventuelt optræde flere gange. 

Primfaktorerne i tallet 364 er: 2, 2, 7 og 13, idet 2 x 2 x 7 x 13 giver 364

Potenser af tal er tal, der er dannet ved, at den samme faktor ganges med sig selv flere gange. Dette udtrykkes normalt ved, at antallet af faktorer, også kaldet potensen anføres efter faktortallet med hævet skrift, altså f.eks.:

53 = 5 x 5 x 5 = 125

Faktorisering af polynomier        

Polynomier med rationale koefficienter op til og med 4. grad kan faktoriseres til førstegradspolynomier over de rationale tals legeme, eller en udvidelse deraf med en eller flere elementer i de reelle tals eller komplekse tals legeme som kan skrives med rodtegn. Nogle polynomier af højere grad kan faktoriseres på samme vis. Alle polynomier kan faktoriseres til førstegradspolynomier, hvis man udelader betingelsen at faktoriseringen skal kunne skrives med rodtegn.

Nogle polynomier kan faktoriseres til polynomier af lavere grad, hvis man ønsker at holde sig indenfor de rationale tals legeme.

Eksempel 1: Nogle 3.-gradspolynomier kan faktoriseres til et 1.- og et 2.-gradspolynomium med rationale koefficienter. 2.-gradspolynomiet vil være faktoriserbart hvis man til føjer et ikke-rationalt tal, skrevet med rodtegn, til det legeme man faktoriserer i.

Eksempel 2: Nogle 11.-gradspolynomier kan faktoriseres til et faktoriserbart 5.-gradspolynomium (faktoriserbart som ovenfor, Z udvidet med rodtegnsskrevne elementer), et ikke faktoriserbart (ved hjælp af rodtegn) 5.-gradspolynomium og et 1.-gradspolynomium. 

Dette beskæftiger man sig med i Galois-teorien.

Matematik
Tokugawa-shogunatet

Tokugawa-shogunatet eller Tokugawa bakufu (徳川幕府) var et feudalt, militært regime i Japan, der bragte århundreders japansk borgerkrig under kontrol. Shogunatet blev grundlagt af Tokugawa Ieyasu i 1603 og styret af shoguner fra Tokugawa-familien frem til 1868. Perioden kaldes for Tokugawa-perioden eller for Edo-perioden efter hovedstaden Edo (i dag Tokyo). Tokugawa-shogunerne styrede landet fra Edo-borgen frem til Meiji-restaurationen.

Forhenværende lande i japansk historie
Etableret i 1603
Ophørt i 1868
Japanere
Knud Rex

Knud Rex (30. marts 1912 i København – 24. december 1968 smst) var en dansk skuespiller. 

Knud Rex blev uddannet på Det kongelige Teaters elevskole i årene 1935-1937. Derefter var han skuespiller ved Otto Jacobsens teaterselskab 1937-1938 og arbejdede derefter på Frederiksberg Teater og Betty Nansen Teatret 1939-1942. I årene 1943-1948 blev han direktør for Frederiksberg Teater, hvor han også selv optrådte, indtil teatret delvis nedbrændte i 1947. Siden var han freelance-skuespiller på blandt andet Aalborg Teater. 

Knud Rex blev i januar 1950 anholdt og fængslet for 14 dage sigtet for 16 brandstiftelser, deriblandt flere teaterbrande. Han fik siden tilkendt 5.000 kr. i erstatning for uforskyldt fængsling. I oktober 1953 blev han atter fængslet sigtet for brandstiftelse, og i juni 1954 blev han ved et nævningeting fundet skyldig i to af de mange brande, han var sigtet for at have anstiftet. Desuden blev han kendt skyldig i receptforfalskning. Straffen blev udmålt til tre års fængsel.

I december 1955 blev han prøveløsladt og genoptog arbejdet som teatermand. I september 1958 søgte Knud Rex forgæves i fogedretten at få gennemført et forbud mod udgivelsen af statsadvokatmedhjælper Wilfred Christensens bog Jeg anklager, der indeholder et 13 sider langt referat af nævningesagen fra 1954 mod Knud Rex.

Knud Rex var i en periode gift med skuespillerinde og danserinde på Pantomimeteatret Elsebeth Rex.

Han er begravet på Frederiksberg ældre kirkegård.

Udvalgte film 

Blandt de film han har medvirket i kan nævnes:

 Sol over Danmark – 1936
 Den gamle præst – 1939
 Komtessen på Stenholt – 1939
 Frøken Kirkemus – 1941
 Natekspressen (P. 903) – 1942
 Ta', hvad du vil ha' – 1947
 Lejlighed til leje – 1949
 Den stjålne minister – 1949
 Hejrenæs – 1953
 Englen i sort – 1957
 Mig og min familie – 1957
 Skarpe skud i Nyhavn – 1957
 Lyssky transport gennem Danmark – 1958
 Skibet er ladet med – 1960
 Duellen – 1962
 En ven i bolignøden – 1965
 Slå først, Frede – 1965
 Utro – 1966
 Sult (film) – 1966
 Mennesker mødes og sød musik opstår i hjertet – 1967
 Lille mand, pas på! – 1968

Eksterne henvisninger 
 
 

Skuespillere fra Danmark
Personer fra København
Sigurd Langberg

Sigurd Bengt Langberg (født 29. oktober 1897 i København, død 8. juli 1954 sammesteds) var en dansk skuespiller.

Sigurd Langberg udgik fra Sorø Akademi i 1915 og blev elev af Peter Jerndorff og Henrik Malberg. Han debuterede på Det Ny Teater i 1917, hvor han var skuespiller 1917-1933 og derefter ved forskellige københavnske privatteatre. Fra 1938 var han igen at finde på Det Ny Teater samt Folketeatret indtil sin død. Han var temmelig alsidig og medvirkede også i flere revyer.

Privat 
Sigurd Langberg var gift med skuespillerinden Karna Langberg og er far til Ebbe Langberg og Jesper Langberg.

Filmografi 
Blandt de film han medvirkede i, kan nævnes:

 Barken Margrethe af Danmark (1934)
 Ud i den kolde sne (1934)
 Week-End (1935)
 De bør forelske Dem (1935)
 Bag Københavns kulisser (1935)
 Min kone er husar (1935)
 Provinsen kalder (1935)
 Snushanerne (1936)
 Millionærdrengen (1936)
 Sjette trækning (1936)
 Mille, Marie og mig (1937)
 Der var engang en vicevært (1937)
 Alarm (1938)
 Bolettes brudefærd (1938)
 Blaavand melder storm (1938)
 Under byens tage (1938)
 En lille tilfældighed (1939)
 De tre, måske fire (1939)
 Genboerne (1939)
 Komtessen på Stenholt (1939)
 Sommerglæder (1940)
 Familien Olsen (1940)
 Pas på svinget i Solby (1940)
 En desertør (1940)
 En pige med pep (1940)
 Alle går rundt og forelsker sig (1941)
 Tobiasnætter (1941)
 Thummelumsen (1941)
 Tag til Rønneby kro (1941)
 En mand af betydning (1941)
 Peter Andersen (1941)
 Forellen (1942)
 Frøken Vildkat (1942)
 Natekspressen (P. 903) (1942)
 Afsporet – (1942)
 Når bønder elsker (1942)
 Kriminalassistent Bloch (1943)
 Møllen (1943)
 Det ender med bryllup (1943)
 Biskoppen (1944)
 Man elsker kun een gang (1945)
 Den usynlige hær (1945)
 Op med lille Martha (1946)
 Hans store aften (1946)
 Når katten er ude (1947)
 Røverne fra Rold (1947)
 Sikken en nat (1947)
 Tre år efter (1948)
 For frihed og ret (1949)
 Det gælder os alle (1949)
 Kampen mod uretten (1949)
 Den opvakte jomfru (1950)
 Mosekongen (1950)
 Det gamle guld (1951)
 Dorte (1951)
 Vejrhanen (1952)
 Husmandstøsen (1952)
 Far til fire (1953)
 Himlen er blå (1954)

Noter

Eksterne henvisninger 
 

Skuespillere fra Danmark
Personer fra København
Edo-perioden

Edo-perioden eller Tokugawa-perioden dækker japansk historie fra 1603 til 1867. Nogle historikere kalder denne tidsperiode for Tokugawa-perioden, eftersom det var Tokugawa-slægten, som enerådig herskede over Japan i denne periode. Andre historikere kalder denne tidsperiode for Edo, opkaldt efter hovedstaden, Edo, i dag Tokyo, hvorfra Tokugawa-shogunatet herskede. Perioden dækker over et næsten komplet lukket Japan uden kontakt med omverdenen. Kun kinesere og hollændere kunne anløbe Japan og kun med strengt kommercielle formål. Øvrige europæere, som nåede Japans kyst, blev henrettet.

En vigtig grund til den japanske isolation var, at de herskende shoguner anså kristne missionærer for en destabiliserende faktor. De første europæere kom til Japan i 1543, og missionærerne mødte en vis opbakning. Det i 1603 nyoprettede Tokugawa-shogunat forfulgte de kristne, og omkring 1650 var kristendommen næsten udryddet, og landet havde afskåret sig fra omverdenen.

Isolationen skulle komme til at vare 200 år. Først da amerikaneren Matthew C. Perry i juli 1853 anløb med fire skibe i havnen i Edo og forlangte, at Japan blev åbnet for handel, holdt modernisering og industrialisering efter vestlige værdier sit indtog i Japan.

Indtoget var et slag mod Tokugawa-regimet, der i forvejen var hårdt trængt som samfundsstruktur. I 1866 begyndte den revolution, der kaldes Meiji-restaurationen, der bragte shogunatet til fald og (formelt) placerede kejseren på magten.

Se også 
 Kendo

Japans historie
Japanere
Carlo Wieth

Carlo Rossini Wieth (11. december 1885 i København – 30. juni 1943 i Nødebo) var en dansk skuespiller.

Carlo Wieth teaterdebuterede i 1905 i Landlov på Det kongelige Teater og spillede på flere københavnske scener i årene op til 1923, blandt andet Dagmarteatret, Folketeatret og Betty Nansen Teatret. Han var derefter de næste 20 år tilknyttet Det kongelige Teater. Han filmdebuterede i 1910. I årene 1913-1915 arbejdede han i svensk film. Ved tilbagekomsten til Danmark begyndte han en karriere som stumfilm-skuespiller, hvor han nåede at medvirke i næsten 40 film. Carlo Wieth var i perioder medlem af Teaterrådet, Den internationale Skuespillerunion og næstformand i Skuespillerforbundet. Han var først gift med Clara Pontoppidan og senere med Agnes Thorberg-Wieth, med hvem han fik datteren Victoria (Muddi) Wieth og sønnen Mogens Wieth.

Han ligger begravet på Vestre Kirkegård i København, et familiegravsted han etablerede for sig selv og hustru Agnes Wieth, hans mor Jacobine Wieth og hans svigerforældre Nathalie Thorberg Sommer og Fritz Sommer.

Udvalgt filmografi 
 Mormonens offer – 1911
 Danserindens Kærlighedsdrøm – 1916
 Pax Æterna – 1917
 Blade af satans bog – 1921
 Det gyldne smil – 1935
 Livet paa Hegnsgaard – 1938
 Kongen bød – 1938
 Nordhavets mænd – 1939
 Skilsmissens børn – 1939
 Elverhøj – 1939
 Natekspressen (P. 903) – 1942
 Tyrannens fald – 1942
 Vi kunne ha' det så rart – 1942

Referencer

Eksterne henvisninger 
 
 

Stumfilmskuespillere fra Danmark
Skuespillere fra Danmark
Personer i Kraks Blå Bog (afdøde)
Personer fra København
Per Buckhøj

Per Buckhøj f. Peter Buckhøj Nielsen (10. februar 1902 i Århus – 21. oktober 1964 på Frederiksberg) var en dansk skuespiller. 

Per Buckhøj er oprindeligt uddannet i en boghandel, hvor han arbejdede fra 1917-1920. Han boede 2 år i USA og blev herefter ansat ved politiet i Hasle, hvor han var indtil 1923. Han debuterede i 1925 på Århus Teater. Han var ansat ved flere forskellige scener i perioden 1926-1931, inden han vendte tilbage til Århus, hvor han opholdt sig frem til 1942. I 1933 giftede han sig med kollegaen Henny Lindorff, med hvem han fik sønnen Jørgen Buckhøj. I 1943 tog han til København, hvor han blev ansat ved Frederiksberg Teater, Det Ny Teater og Folketeatret i årene 1943-1947.
Efter at have medvirket i en række film fra 1942-1948, tog han til Afrika på filmekspedition.
Da han returnerede til Danmark blev han blandt andet ansat freelance ved radio og TV ved siden af sit filmarbejde. Han iscenesatte utallige festspil rundt om i landet og startede i 1952 de berømte Vikingespil i Frederikssund.
Per Buckhøj var også på rollelisten i filmen "The Vikings" (1958) med Kirk Douglas, Tony Curtis, Janet Leigh i hovedrollerne.

Begravet på Mariebjerg Kirkegård.

Udvalgt filmografi 
Blandt de film han medvirkede i kan nævnes:

 Flådens blå matroser – 1937
 Alle mand på dæk – 1942
 De tre skolekammerater – 1944
 Mordets melodi – 1944
 Lev livet let – 1944
 Det store ansvar – 1944
 Affæren Birte – 1945
 Mens sagføreren sover – 1945
 De røde enge – 1945
 Hans store aften – 1946
 Brevet fra afdøde – 1946
 Oktoberroser – 1946
 Far betaler – 1946
 Så mødes vi hos Tove – 1946
 Ditte Menneskebarn – 1946
 Mani – 1947
 Soldaten og Jenny – 1947
 Ta', hvad du vil ha' – 1947
 Familien Swedenhielm – 1947
 De pokkers unger – 1947
 Røverne fra Rold – 1947
 Hatten er sat – 1947
 My name is Petersen – 1947
 Lykke på rejsen – 1947
 Penge som græs – 1948
 Støt står den danske sømand – 1948
 Det gælder os alle – 1949
 Lynfotografen – 1950
 Mød mig på Cassiopeia – 1951
 Det gamle guld – 1951
 Det sande ansigt – 1951
 To minutter for sent – 1952
 Det store løb – 1952
 Vi arme syndere – 1952
 Adam og Eva – 1953
 Karen, Maren og Mette – 1954
 Gengæld – 1955
 Min datter Nelly – 1955

Eksterne henvisninger 
 
 

Skuespillere fra Danmark
Bodilprisen for bedste mandlige hovedrolle
Personer fra Aarhus
Pangasianodon gigas

Kæmpemallen Pangasianodon gigas er vægtmæssigt en af de største ferskvandsfisk i verden. Den lever især i Lao delen af Mekong floden, hvor den er udryddelsestruet på grund af overfiskning og lavere vandkvalitet.

Fisken når en længde på 3 meter og en vægt på 150-200 kg i løbet af 5 år, med den højeste vægt på 293 kilogram.

I Laos kaldes den "Pa Beuk" og den er højt værdsat i det laotiske køkken.

Kilder/henvisninger

Eksterne henvisninger 

 Fishbase information
 Fotografi af sportsfiskere med deres fangst 
 National Geographic article describing largest catch on record
 National Geographic article

Maller
Edo (Nigeria)

Edo er en delstat i det centrale sydlige Nigeria. Hovedstaden er Benin City med 2.571.798 indbyggere. Staten Edo blev dannet i 1991 ved splittelsen af staten Bendel til staten Edo og Delta . Sprog, der tales, inkluderer Edo, Esan, Ora m.fl.

Geografi 
Delstaten består af lavland mod vest, med et højere landskab mod nord. Det højestge punkt er 570 meter over havet. Naturen består for en stor del af tropisk regnskov.

Edo grænser mod nord og nordøst delstaten Kogi, i syd til delstaten Delta, mod sydøst til delstat Anambra, og mod vest til delstaten Ondo. Okomu-Nationalparken ligger ca. 60 km fra Benin City, i den nordvestlige del af delstaten.

Inddeling 
Edo er inddelt i 18 Local Government Areas med navnene: Akoko-Edo, Egor, Esan Central, Esan North-East, Esan South-East, Esan West, Etsako Central, Etsako East, Etsako West, Iguegben, Ikpoba-Okha, Ohionmwon, Oredo, Ovia North-East, Ovia South-West, Owan East, Owan West og Uhunmwonde.

Erhverv 
Edo har betydelig olieproduktion, men ellers er landbrug det vigtigste erhverv. Her dyrkes blandt andet yams, maniok, oliepalmer, ris og majs. Vigtige handelsprodukter er gummi, tømmer, palmemolie og palmekærner. Der er farmaceutisk industri og gummiindustri samt savværk og møbelproduktion.

Eksterne henvisninger 

 Delstaten Edo's netsted  
 Edo ordbog online  

Nigerias delstater
Pave Anicetus

Anicetus var pave fra 155 til omkring 166. Ifølge Vatikanets "Annuario Pontificio" var han pave fra 159 eller 157 til 153 eller 168. Anicetus var syrer fra Emesa. Anicetus var den første pave, der fordømte kætteri ved at forbyde montanisme. Han var også aktiv i modstanden af gnosticisme og markionisme. Ifølge Liber Pontificalis lavede Anicetus en forordning om, at præster ikke måtte have langt hår, måske fordi gnostikerne netop havde langt hår. Anicetus skulle have lidt martyrdøden. Den 16., 17. og 20. april er alle angivet som hans dødsdato. Men den 17. april bliver fejret som hans mindedag. Detaljerne omkring hans martyrdød er ukendte.

Tjek fødsels- og dødsår
Paver i antikken
Helgener
Pave Soter

Soter, også kendt som pave af velgørenhed, var pave fra 166 til 175. Alternativt nævner Vatikanets "Annuario Pontificio" enten 162 til 170 eller 168 til 177 som hans regeringstid. Soter indførte kravet om ægteskabet som et sakramente, der skulle velsignes af en præst for at være gyldigt. Tilsyneladende indførte han endvidere traditionen med at fejre påsken i Rom.

Han var født i Fondi i Italien. Ifølge traditionen døde han som martyr og blev begravet i Calixtus-katakomben i Rom. Hans navnedag er den 22. april. Navnet er afledt af det græske ord sōtēr, der betyder udfrielse eller frelser.

Tjek fødsels- og dødsår
Paver i antikken
Helgener
Socialpolitik

Socialpolitik handler om offentlig omsorg, herunder ideer, principper og motiver for social velfærd og social trivsel. Det omhandler ofte, hvordan et samfund tager sig af dem, der ikke kan deltage i arbejdsmarkedet.

I en politisk sammenhæng er det alternativet til den private forsorg, herunder privat forsikringsordninger mv.

De nordiske lande er karakteriserede ved begrebet: velfærdsstaten, som rummer boligpolitik, familiepolitik, omsorg for personer med handicap og sygdom, ældrepolitik arbejdsmarkedspolitik og meget mere.

Eksterne henvisninger 

Salmonsens Konversationsleksikon, 2. udgave, bind XXI(1926), s. 868-870; opslag: Socialpolitik
Maria Garland

Johanne Maria Nathalia Garland (født Svendsen; 16. maj 1889 i København – 26. oktober 1967 i Flensborg) var en dansk skuespillerinde.

Liv og karriere 
Maria Garland var datter af forvalteren Søren Christian Svendsen (1863 - 1901) og hustru Selma Nathalia Gad (1863 - 1927). Hun debuterede som skuespiller den 3. maj 1914 på Folketeatret som Camilla i "Et københavnsk hjem".

Af hendes teaterroller huskes bl.a. Magdelone i Henrich og Pernille (Holberg), Else Skolemesters i Barselstuen (Holberg), Fru Krans i Eventyr paa Fodreisen (Hostrup), Tante Et i Skærmydsler (Gustav Wied) og Marta Boman i Swedenhielms (Hjalmar Bergman). I Colombe (Anouilh) spillede Maria Garland først den mindre rolle som Madame Georges, men rykkede senere op i hovedrollen som Madame Alexandra.

1945 fik hun Teaterpokalen og blev 1952 Ridder af Dannebrog.

Udvalgt filmografi 

 Nyhavn 17 – 1933
 Lynet – 1934
 Flugten fra millionerne – 1934
 Nøddebo Præstegård – 1934
 Barken Margrethe af Danmark – 1934
 København, Kalundborg og - ? – 1934
 Fange nr. 1 – 1935
 Mille, Marie og mig – 1937
 I dag begynder livet – 1939
 Familien Olsen – 1940
 Pas på svinget i Solby – 1940
 Tror du jeg er født i går? – 1941
 Far skal giftes – 1941
 Søren Søndervold – 1942
 Forellen – 1942
 Frøken Vildkat – 1942
 Alle mand på dæk – 1942
 Et skud før midnat – 1942
 Ebberød Bank – 1943
 Det brændende spørgsmål – 1943
 Hans onsdagsveninde – 1943
 En pige uden lige – 1943
 Mine kære koner – 1943
 To som elsker hinanden – 1944
 Den usynlige hær – 1945
 Ditte Menneskebarn – 1946
 Soldaten og Jenny – 1947
 Manu – 1947
 Lykke på rejsen – 1947
 Familien Swedenhielm – 1947
 Mens porten var lukket – 1948
 Vi vil ha' et barn – 1949
 De røde heste – 1950
 Dorte – 1951
 Hold fingrene fra mor – 1951
 Det gamle guld – 1951
 Husmandstøsen – 1952
 Sønnen – 1953
 Hejrenæs – 1953
 Sukceskomponisten – 1954
 Min datter Nelly – 1955
 Det lille hotel – 1958
 Mor skal giftes – 1958
 Baronessen fra benzintanken – 1960
 Komtessen – 1961
 Den rige enke – 1962
 Hvis lille pige er du? – 1963
 Gys og gæve tanter – 1966
 Tre små piger – 1966

Eksterne henvisninger 
 
 

Skuespillere fra Danmark
Riddere af Dannebrog
Personer i Kraks Blå Bog (afdøde)
Modtagere af Tagea Brandts Rejselegat
Personer i Dansk Kvindebiografisk Leksikon
Personer fra København
Modtagere af Teaterpokalen